REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/311-13

30. jul 2013. godine

B e o g r a d

ZAPISNIK

28. SEDNICE ODBORA ZA ZAŠTITU ŽIVOTNE SREDINE,

ODRŽANE 30. JULA 2013. GODINE

Sednica je počela u 14,00 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Aleksandra Tomić, Željko Sušec, Zoran Bojanić, Biljana Ilić Stošić, Gordana Čomić, Ljuban Panić, Živojin Stanković, Ivana Dinić, Jelena Travar Miljević, Konstantin Arsenović,

kao i zamenici članova Odbora: Radoslav Milovanović (zamenik Dejana Nikolića) i Nevena Stojanović (zamenik Zorana Vasića).

Sednici nisu prisustvovali članovi Odbora: Ivan Jovanović, Dejan Nikolić, Judita Popović, Jelena Mijatović, Zoran Vasić i Ivan Karić.

Osim članova i zamenika članova Odbora, sednici su prisustvovali i: ministar energetike, razvoja i zaštite životne sredine, Zorana Mihajlović, državni sekretar Dejan Novaković, pomoćnici ministra Leposava Sojić, Hranislav Stojković i Mirko Grubišić, načelnik Odeljenja za harmonizaciju propisa sa EU u oblasti životne sredine Zoran Ibrović, direktor Agencije za zaštitu životne sredine Filip Radović, direktor Zavoda za zaštitu prirode Aleksandar Dragišić, v.d. direktora Agencije za zaštitu od jonizujućih zračenja i nuklearnu sigurnost Srbije Slađan Velinov, savetnici ministra Mirjana Knežević i Đorđe Vukotića, samostalni savetnik Aleksandar Stojanović i Mirko Popović iz Beogradske otvorene škole.

Na predlog predsednika Odbora, jednoglasno je usvojen sledeći

D n e v n i r e d :

1. Razmatranje Informacije o radu Ministarstva energetike, razvoja i zaštite životne sredine za period februar-april 2013. godine.

Prva tačka dnevnog reda - **Razmatranje Informacije o radu Ministarstva energetike, razvoja i zaštite životne sredine za period februar-april 2013. godine**

U uvodnom izlaganju, ministar energetike, razvoja i zaštite životne sredine istakla je Ministarstvo pripremilo Uredbu o utvrđivanju godišnjeg programa monitoringa statusa voda za 2013. godinu i da je započet rad na tekstovima izmena i dopuna više zakona: o zaštiti životne sredine, o hemikalijama, o zaštiti prirode, o biocidnim proizvodima, o upravljanju otpadom, o ambalaži i ambalažnom otpadu, kao i o integrisanom sprečavanju i kontroli zagađenja. Ove tekstove Ministarstvo priprema u saradnji sa predstavnicima Sekretarijata za životnu sredinu Beograda i predstavnicima Privredne komore. Obavestila je Odbor da Ministarstvo radi na pet projekata, koje Evropska komisija smatra kritičnim zbog toga što postoje određeni problemi sa lokalnim samoupravama. U Ministarstvu je uveden i tzv. „eko telefon“ dežurne službe, koji radi 24 časa i na koji se javljaju dežurni inspektori, koji izlaze na lice mesta i pokušavaju da reše problem.

U diskusiji koja je usledila učestvovali su: Milica Vojić Marković, Zorana Mihajlović, Filip Radović, Mirko Grubišić, Hranislav Stojković, Gordana Čomić, Leposava Sojić, Mirko Popović i Aleksandra Tomić.

Postavljeno je pitanje kakvi su rezultati pojačanog nadzora u Zajači, u koji je uključen i Zavod za javno zdravlje, kao i da li je uspostavljen monitorig vazduha i monitoring voda i da li su uključeni i ostali akteri u ovaj posao (Ministarstvo poljoprivrede, šumarstva i vodoprivrede). Takođe je postavljeno pitanje da li je utvrđeno nulto stanje, kako bi mogle da se prate promene. Izraženo je nezadovoljstvo zbog ukidanja Agencije za hemikalije i postavljeno pitanje o ishodu sastanka ovog ministarstva sa Ministarstvom finansija i privrede u vezi sa visinom naknada za stavljanje hemikalija i biocidnih proizvoda u promet. Postavljeno je i pitanje zašto se daju naknade „Arki“ za četiri medveda, kada je pitanje medveda završeno još 2007. godine.

Odgovoreno je da će Izveštaj Zavoda za zaštitu zdravlja o koncentraciji olova u krvi dece stići za nekoliko dana, kao i da Ministarstvo pokušava da problem zagađenja zemljišta u Zajači reši u dve faze. U okviru prve faze planira se brzo raspisivanje javnog poziva za delimičnu remedijaciju zemljišta u Zajači, a u okviru druge faze, u narednoj godini će se započeti rad na trajnom sređivanju zemljišta u Zajači, uz pomoć sredstava iz fondova Evropske unije. Merne stanice za monitorig vazduha jedno vreme nisu radile i nisu bile održavane na odgovoarajući način, ali sad monitoring funkcioniše. Dobijene informacije ukazuju na to da problem nije u vazduhu nego u zemljištu.

Kada je reč o hemikalijama, Odbor je informisan da se radi na formiranju Nacionalne laboratorije za hemikalije, o čemu se razgovara sa Ministarstvom finansija i privrede, kao i o formiranju budžetskog fonda za zaštitu životne sredine.

Pojašnjeno je da u Zajači nikad nije postojala merna stanica, već postoji automatski sekvencioni merač, kao i da je bilo pauza u monitoringu vazduha u Zajači, dva ili tri meseca, jer se radilo se o manjem kvaru, filter je zamenjen i ponovo se meri vazduh redovno u Zajači.

Napomenuto je da nigde u Evropi ne postoji zakonska regulativa koja se odnosi na zaštitu zemljišta od zagađenja, već je ona uvek povezana sa pepelištima, pre svega sa odlagalištima i efektima tih odlagališta, kako na podzemne vode, tako i na vazduh. Direktan monitoring kvaliteta zemljišta se nigde u Evropi i ne radi po pitanju zaštite životne sredine i kao jednog segmenta zaštite životne sredine – zemlja, voda, vazduh. Istaknuto je da je u rešavanje problema Zajače potrebno uključiti i Opštinu Loznica (sređivanje vodovodne i kanalizacione mreže u onim okolnim kućama). Na ovaj način, kroz procedne vode, zaustaviće se i dalja kontaminacija zemljišta. Agencija za zaštitu životne sredine dala je inicijativu Vladi da se krene u monitoring zemljišta, ali nisu dobijena pozitivna mišljenja od ostalih ministarstava, između ostalih i Ministarstva rudarstva i prirodnih resursa. Nacrt zakona kojim bi se regulisale naknade je u vezi sa Zakonom o naknadama za korišćenje javnih dobara i još uvek nije predat Vladi.

Postavljeno je pitanje koje se odnosilo na sadržinu donete Uredbe o zaštiti od jonizujućeg i nejonizujućeg zračenja, kao i pitanje na koji način se u Odeljenju za hemikalije, nezavisno od inspekcijskih izveštaja, obavljaju poslovi koje je radila Agencija, koji su mnogo šireg karaktera nego što je navedeno u izveštaju u inspekcijskim poslovima.

Odgovoreno je da isto onako kako je radila Agencija za hemikalije, radi i Sektor za hemikalije i biocidne proizvode, da je isti j broj zaposlenih.

U vezi sa sadržinom Uredbe o zaštiti od jonizujućeg i nejonizujućeg zračenja, Ministarstvo je preuzelo obavezu da na sledećoj sednici da podrobniji odgovor.

Istaknuto je da, ako Sektor radi sve što je radila Agencija za hemikalije, odsustvuje bilo kakav argument za ukidanje Agencije za hemikalije, osim da onog da je potrebno smanjiti broj agencija. Zatraženo je da je potrebno utvrditi ko je odgovoran za prekid monitoringa vazduha i da ta osoba bude odgovarajuće kažnjena. Skrenuta je pažnja na značaj da se ovakva pitanja reše pre otvaranja pregovora o Poglavlju 27, kao i na to da je neophodno da se zauzme zajednički stav svih državnih organa o ovom pitanju.

Kada se radi o Sektoru za hemikalije i biocidne proizvode u okviru Ministarstva, pojašnjeno je da se ništa nije promenilo u odnosu na delokrug koji je imala Agencija, kao ni na kvalitet rada, ali je promena u tome da su smanjeni budžetski troškovi, jer je u Agenciji bila 1/3 zaposlenih na rukovodećim mestima (direktor, zamenik, tri pomoćnika direktora itd.), sa visokim platama. Napravljena je bliža mreža između ministarstva i Agencije za zaštitu životne sredine, što u prethodnom periodu nije bio slučaj. Agencija je radila procenu uticaja na životnu sredinu, kako biocida, tako i hemikalija, a to je sada kompletno pripojeno Ministarstv, čime je ostvarena efikasnost u radu.

U daljem toku diskusije istaknuta je važnost učestvovanja predstavnika civilnog društva u rad sednica Odbora, posebno kada su prisutni i predstavnici Ministarstva. Ukazano je na potrebu da se u procesu izrade zakona ne čeka da se izradi finalni nacrt, koji onda ulazi u javnu raspravu (koja po Poslovniku Vlade traje najmanje 20 dana), nego da se u nekoj od ranijih faza uključi i civilno društvo, koje želi da oni budu što bolji i primenljivi, jer je politika životne sredine javna politika i javna stvar. Postavljeno je pitanje da li postoji plan i okvirni datum kada će biti sastanak Ministarstva sa organizacijama civilnog društva, budući da je nekoliko puta odlagan, kao i da li je završen izveštaj o stepenu realizacije energetske strategije za period do 2015. godine, koji prethodi izradi nove energetske strategije i da li će on biti dostupan javnosti. Istaknuto je da civilni sektor želi da pomogne Ministarstvu na sve načine na koje može i predloženo je da se iskoristi kao primer mehanizam koji je uspostavio Odbor za zaštitu životne sredine za uspostavljanje dijalnoga i saradnje sa civilnim društvom.

Odgovoreno je da je opredeljenje Vlade zelena ekonomija, kao pokušaj da, kroz iskorišćenje obnovljivih izvora energije i energetske efikasnosti, učinimo sve ono što možemo da učinimo da sačuvamo životnu sredinu i obezbedimo održiv energetski razvoj. Strategija razvoja energetike je upućena Vladi i za 10 dana će se započeti sa javnim raspravama po svim većim gradovima u Srbiji, koje će trajati ceo septembar, da bi se zatim održala finalna javna rasprava u Beogradu, gde će se sve sugestijeiznete u javnoj raspravi sa svim stručnjacima razmotriti kako bi se tekst strategije dopunio. Istaknuto je da će i tekstovi nacrta zakona koji će biti na javnoj raspravi sadržati makar najosnovnija podzakonska akta. Objašnjeno je da je sastanak sa civilnim sektorom odlagan iz razloga što se, od oko 1200 nevladinih organizacija, sa kojima su postojali određeni sporazumi i ugovori u prethodnom periodu, ispostavilo da je oko 40 - 50% njih nepostojeće, pa se radi o tehničkom problemu da se dođe do spiska postojećih organizacija civilnog društva sa kojima bi se održao sastanak. Ukazano je i na to da ko god se iz civilnog sektora javio Ministarstvu i tražio neku informaciju ili razgovor određeni, Ministarstvo je uvek izlazilo u susret, ali se moraju odrediti određeni kriterijumi.

Naglašeno je da civilno društvo institucije ne posmatra u kategoriji političkog i partijskog, već jednostavno kao elemente funkcionisanja jednog sistema i , ko god nosilac izvršnih i javnih funkcija, ono će se truditi da sa njima sarađuje. I kada izvršna vlast bude trpela kritiku civilnog društva, ta kritika će uvek ići u pravcu unapređenja politike životne sredine.

Istaknuto je da je razmatranom informacijom o radu Ministarstva učinjen suštinski i kvalitativni iskorak u odnosu na izveštaje u prošlom sazivu i da se vidi da je zaista ovde nešto urađeno i da se ušlo u koštac sa problemima. Odbor za privredu i energetiku, u saradnji sa Odborom za zaštitu životne sredine i Ministarstvom energetike, razvoja i zaštite životne sredine, planira održavanje javnog slušanja, na kome će učestvovati i civilni sektor po pitanju energetske efikasnosti kao jedne privredne mogućnosti razvoja Srbije. Ukazano je na to da se postavlja pitanje relevantnosti postojanja i rada nekih nevladinih organizacija na delu. Dat je primer jednog konkursa koji je održao Regionalni centar za zaštitu životne sredine u saradnji sa Norveškom i Danskom ambasadom, gde je 94 projekta konkurisalo za određena sredstva, u kome se našlo 120 nevladinih organizacija, a pokazalo se da te nevladine organizacije zaista imaju neki kredibilitet i van granica ove zemlje. Zato je važno da jedan od kriterijuma za saradnju sa civilnim društvom bude njegovo funkcionisanje na terenu. Narodna skupština i njeni odbori mogu da kroz organizovanje javnih slušanja okupe veliki broj relevantnih nevladih organizacija.

Po završenoj diskusiji, na predlog predsednika Odbora, Odbor je većinom glasova (sa 12 glasova za i 2 glasa protiv), odlučio da podnese Narodnoj skupštini izveštaj da je, saglasno članu 229. Poslovnika Narodne skupštine, razmotrio Informaciju o radu Ministarstva energetike, razvoja i zaštite životne sredine za period februar-aprili 2013. godine, i odlučio da je prihvati bez primedbi.

Sednica je završena u 15,00 časova.

SEKRETAR ODBORA PREDSEDNIK ODBORA

Milica Bašić Milica Vojić Marković